Van Coke is al ’n huishoudelike naam in die Suid-Afrikaanse musiekbedryf, met ’n aanhang wat by die dag groei.
Volgens Van Coke probeer hy nie regtig te veel aan die “mark” dink nie. “Ek probeer net relevant bly met wat rondom ons in die wêreld gebeur en probeer ook om eerlik met myself te wees. Ek dink my aanhangers waardeer die eerlikheid.”
Volgens Van Coke het die idee van die konsert ’n paar jaar gelede ontstaan toe een van sy vriende in Pretoria ’n saadjie geplant het. “Dit is die grootste event wat ek al aangepak het en ek wil dit baie graag ’n onvergeetlike aand vir almal maak. Hopelik kan ons dit aanhou doen in die toekoms.”
Van Coke en sy orkes, Die Gevaar, was ook in 2017 te sien op die Vrystaat Kunstefees. “Ek kom min in die Vrystaat. Een of twee keer ’n jaar, maar is mal oor die Vrystaatse Kunstefees en is baie bly om weer vanjaar hier te kan speel.”
Volgens hom is die hoogtepunt daarvan om by ’n fees soos die Vrystaat Kunstefees op te tree die platform wat gewoonlik ’n bietjie groter is, asook die mense en die feesgees.